**Povzetek revizijskegaporočila *Pravilnost poslovanja Občine Zavrč v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Zavrč v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Zavrč v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Zavrč ni poslovala v skladu s predpisi v naslednjih primerih:

* pred plačilom ni mogla v celoti preveriti višine obveznosti iz računov za stroške storitev v zavodih za odrasle;
* ni vzpostavila ustreznega finančnega poslovodenja, ki bi ji omogočil ustrezen nadzor nad plačilom razlike med ceno programov v vrtcih in plačili staršev;
* župan ni sprejel sklepa o začetku postopka javnega razpisa za sofinanciranje programov na področju kulture;
* objava javnega razpisa za sofinanciranje programov športa in razpisna dokumentacija ter objava javnega razpisa za sofinanciranje programov na področju humanitarnih in drugih dejavnosti ter razpisna dokumentacija niso vsebovale vseh obveznih sestavnih delov, komisija je podala predlog razdelitev sredstev na področju humanitarnih in drugih dejavnosti, ne da bi ocenila vloge na podlagi meril in kriterijev, ki so bili objavljeni v javnem razpisu (prejemniki so prejeli sredstva v skupnem znesku 6.900 evrov), Športnemu društvu Zavrč je dodelila 5.000 evrov pred izvedbo javnega razpisa in pred sklenitvijo pogodbe, s Športnim društvom Zavrč je sklenila pogodbo o dodelitvi sredstev v znesku nad 10.000 evrov brez davka na dodano vrednost, v pogodbo pa ni vključila protikorupcijske klavzule;
* šestim prejemnikom je z neposrednimi pogodbami dodelila sredstva za sofinanciranje dejavnosti in projektov v skupnem znesku 1.000 evrov, ne da bi prej izvedla javni razpis;
* ni izvajala nalog usklajevanja programov dela in finančnih načrtov osnovne šole ter ni izvajala celovitega nadzora nad poslovanjem osnovne šole.

Računsko sodišče je Občini Zavrč podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 27. avgusta 2014